L'article 119.2 de l'Estatut d'autonomia de Catalunya estableix la competència exclusiva de la Generalitat en matèria de pesca marítima i recreativa en aigües interiors i també la regulació i la gestió dels recursos pesquers i la delimitació d'espais protegits.
La Llei 2/2010, del 18 de febrer, de pesca i acció marítimes, desplega, entre d'altres títols competencials de l'Estatut d'autonomia de Catalunya, l'esmentat article 119.2 i regula, entre d'altres qüestions de l'activitat pesquera, l'exercici professional de l'activitat pesquera i marisquera, que sotmet a l'obligatorietat de disposar de la llicència corresponent, així com les mesures tècniques de gestió, conservació, protecció i regeneració dels recursos marins.
A l'article 5 la Llei 2/2010, del 18 de febrer, determina les seves finalitats, entre les quals es troben la de vetllar per l'explotació racional i responsable dels recursos marins, afavorir-ne el desenvolupament sostenible, adoptar les mesures necessàries per protegir i regenerar aquests recursos i el seu ecosistema amb respecte a la normativa ambiental, i fomentar la coordinació amb els organismes i administracions competents en la matèria (apartat a), així com la de promoure la creació de zones de protecció com a eina de gestió pesquera i de recuperació dels ecosistemes degradats (apartat n).
L'article 9 de la Llei 2/2010, del 18 de febrer, de pesca i acció marítimes, modificat per la Llei 9/2011, de 29 de desembre, de promoció de l'activitat econòmica, estableix en l'àmbit de l'activitat pesquera i marisquera professional la regulació de les llicències de pesca i marisqueig i el permís especial de pesca.
El capítol III del títol I de la Llei 2/1010, del 18 de febrer, dedica els articles 24 a 36 a les mesures tècniques de gestió, conservació, protecció i regeneració dels recursos.
L'article 26 concretament regula els plans específics de gestió per a la conservació i la recuperació dels recursos pesquers i marisquers, i l'article 29 estableix la finalitat i tipus de zones de protecció pesquera o marisquera.
L'article 32 es refereix específicament, entre d'altres, a les zones de coral·lígens i n'estableix la definició, fent especial referència a la seva condició d'hàbitat protegit als efectes de la pesca, en concordança amb la normativa pesquera de la Unió Europea i de la normativa mediambiental.
Fins ara, la regulació de la pesca del corall vermell a Catalunya la constituïa el Decret 389/2004, de 21 de setembre, pel qual es regula la pesca de corall vermell ( Corallium rubrum ) a les aigües interiors del litoral català, que derogava l'anterior regulació continguda en el Decret 291/1983, de 7 de juliol.
La Sentència del Tribunal Superior de Justícia de Catalunya 311/2008 va declarar la nul·litat del Decret 389/2004, de 21 de setembre.
Aquesta Sentència va ser confirmada en cassació pel Tribunal Suprem mitjançant Sentència de 15 de desembre de 2010, amb la qual cosa la normativa reguladora de la pesca del corall vermell tornava a ser el Decret 291/1983.
La Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres, estableix a l'article 14 que si els estats membres ho consideren necessari poden prendre mesures perquè la recollida en la natura d'espècimens de les espècies de fauna i flora silvestres que figuren a l'annex V, així com la seva explotació, siguin compatibles amb el manteniment d'aquestes en un estat de conservació favorable.
A l'esmentat annex V es recull el C orallium rubrum com a espècie animal d'interès comunitari la recollida en la natura i explotació del qual poden ser objecte de mesures de gestió.
Aquesta Directiva 92/43/CEE del Consell ha estat transposada a l'ordenament estatal mitjançant la Llei 42/2007, de 13 de desembre, del patrimoni natural i de la biodiversitat, que estableix el règim jurídic bàsic de la conservació, l'ús sostenible, la millora i la restauració del patrimoni natural i de la biodiversitat, l'article 52.1 de la qual estableix que les comunitats autònomes adoptaran les mesures pertinents perquè la recollida en la natura d'espècimens de les espècies de fauna i flora silvestres d'interès comunitari que s'enumeren a l'annex VI, així com la gestió de la seva explotació, siguin compatibles amb el manteniment d'aquestes en un estat de conservació favorable.
L'esmentat annex VI inclou el corall vermell ( Corallium rubrum ) en el llistat d'espècies d'animals i vegetals d'interès comunitari la recollida i l'explotació dels quals poden ser objecte de mesures de gestió.
D'altra banda, s'han incorporat a la regulació de l'extracció del corall vermell les noves mesures contingudes en la Recomanació de la Comissió General de Pesca del Mediterrani CGPM/36/2012/1.
En conseqüència, d'acord amb el nou marc normatiu en matèria de pesca i acció marítimes, cal procedir a la publicació d'una norma base que desplegui la Llei 2/2010, del 18 de febrer, de pesca i acció marítimes, amb l'objectiu de regular l'activitat d'extracció de corall vermell en aigües interiors del litoral català i concretar els mecanismes de concessió de llicències per aconseguir una explotació sostenible del recurs.
L'article 16 de la Llei 13/2008, de 5 de novembre, de la presidència de la Generalitat i del Govern, estableix que correspon als consellers, com a integrants del Govern, entre d'altres atribucions, la de proposar al Govern els projectes de Decret relatius a les seves funcions o al seu àmbit de competències.
El Decret 270/2013, de 23 de desembre, de reestructuració del Departament d'Agricultura, Ramaderia, Pesca, Alimentació i Medi Natural, estableix a l'article 49.1.d), entre les funcions que corresponen a la Direcció General de Pesca i Afers Marítims, la de proposar la regulació normativa en matèria d'ordenació pesquera i de gestió de recursos marins.
En la tramitació d'aquesta disposició s'ha consultat el sector pesquer afectat, i s'ha fet el tràmit del període d'informació pública que preveu la normativa vigent per a la tramitació de disposicions de caràcter general.
Sobre aquesta disposició ha emès informe el Consell de Pesca i Afers Marítims de Catalunya.
D'acord amb el dictamen del Consell de Treball, Econòmic i Social de Catalunya;
Per tot això, a proposta del conseller d'Agricultura, Ramaderia, Pesca, Alimentació i Medi Natural, d'acord amb el dictamen de la Comissió Jurídica Assessora, i amb la deliberació prèvia del Govern,
Aquest Decret té per objecte regular l'extracció de corall vermell ( Corallium rubrum ) a les aigües interiors del litoral català.
2.1 L'única zona del litoral d'on es pot extreure corall vermell és la compresa entre la frontera amb França i el cap de Begur, sense perjudici de les prohibicions que per a determinades subzones es puguin establir mitjançant una ordre del conseller o consellera competent en matèria de pesca i afers marítims degudament motivada en els estudis científics sobre l'estat del recurs marí.
2.2 L'extracció de corall vermell a la zona compresa dins l'àmbit marí del Parc Natural del Cap de Creus s'ha d'efectuar d'acord amb la Llei 4/1998, de 12 de març, de protecció del cap de Creus.
2.3 Queda prohibida l'extracció de corall vermell dins l'àmbit d'aplicació previst a la Llei 15/2010, de 28 de maig, de declaració del Parc Natural del Montgrí, les Illes Medes i el Baix Ter, de dues reserves naturals parcials i d'una reserva natural integral.
Llicència de pesca de corall vermell
3.1 Per a la pesca del corall vermell cal estar en possessió de la llicència de pesca amb embarcació auxiliar prevista a l'article 9.1.b) de la mateixa Llei 2/2010, del 18 de febrer, que té el contingut establert a l'article 20 de la mateixa Llei.
3.2 Les llicències de pesca de corall vermell són personals i intransferibles i tenen validesa únicament per a la campanya de pesca de l'any en curs.
3.3 El/la titular de la llicència ha de dur-la a bord de l'embarcació auxiliar i mostrar-la quan li sigui requerit pels inspectors de pesca habilitats.
3.4 El nombre màxim de llicències per a l'extracció de corall vermell a les aigües interiors del litoral català és de 10.
3.5 Es faculta el conseller o consellera competent en matèria de pesca i afers marítims per modificar mitjançant una ordre el nombre de llicències degudament motivada en els estudis científics sobre l'estat del recurs marí.
3.6 En el cas d'haver obtingut llicència en la campanya anterior, cal haver complert amb l'obligació que estableix l'article 14.9 d'aquest Decret.
Procediment de tramitació de la sol·licitud de la llicència de pesca de corall vermell
4.1 Les sol·licituds de llicència de pesca de corall vermell han d'anar adreçades a la direcció general competent en matèria de pesca i afers marítims i s'han de formalitzar en un imprès normalitzat que es pot descarregar des del web http//:www.gencat.cat/ o obtenir en qualsevol dependència del departament competent en matèria de pesca i afers marítims.
Aquestes sol·licituds s'han de presentar entre el dia 1 i el dia 31 de gener de cada any davant de l'esmentada direcció general o a la xarxa d'oficines de gestió empresarial sense perjudici de fer ús de la resta de mitjans establerts a la Llei 26/2010, del 3 d'agost.
4.2 L'imprès de sol·licitud indica la documentació que la persona interessada ha de presentar per acreditar la identitat i la representació, si escau.
S'hi especifica, també, tota la documentació necessària per poder obtenir la llicència de pesca de corall vermell.
Aquesta documentació és la següent:
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DAAM a obtenir aquesta informació, d'acord amb el que estableix l'apartat 4.4.
b) Còpia del títol o carnet de busseig si està expedit per una altra comunitat autònoma o Estat membre de la Unió Europea.
c) Certificat emès per l'Institut Social de la Marina segons el qual el sol·licitant està donat d'alta i al corrent de pagament en el Règim especial del mar de la Seguretat Social.
La validesa del certificat serà d'un mes a comptar de la data d'expedició.
d) Copia del rol de l'embarcació o embarcacions que ha d'utilitzar com a suport per a la pesca del corall.
En la llicència de pesca de corall vermell s'especificarà el nom, llista, matrícula i foli de les embarcacions autoritzades per al desenvolupament de l'activitat.
No obstant això, no cal presentar la documentació que ja s'hagi presentat anteriorment en el departament competent en matèria de pesca i afers marítims i les dades de la qual no hagin variat i continuïn essent vigents.
4.3 L'imprès de sol·licitud inclou les declaracions responsables i els compromisos que assumeix la persona sol·licitant relatius al compliment dels requisits que estableixen els apartats a) i c) de l'article 7 d'aquest Decret, i que la persona sol·licitant ratifica mitjançant la signatura de la sol·licitud.
4.4 La presentació de la sol·licitud per part de la persona interessada comporta l'autorització al departament competent en matèria de pesca i afers marítims per obtenir els certificats o verificar les dades necessàries a emetre per altres administracions o entitats públiques.
Si la persona sol·licitant denega expressament l'autorització esmentada mitjançant l'imprès de sol·licitud, cal que aporti el certificat o els certificats corresponents.
4.5 L'òrgan competent per a la instrucció del procediment d'atorgament de la llicència és el Servei de Protecció dels Recursos Marins, que aplicarà, si escau, els criteris de prioritat establerts a l'article 8.
L'òrgan competent per resoldre les sol·licituds de llicències és la persona titular de la direcció general competent en matèria de pesca i afers marítims.
4.6 El termini per emetre la llicència o denegar-la finalitza el dia 25 d'abril.
Transcorreguda aquesta data sense que se n'hagi notificat l'emissió, la persona interessada pot entendre desestimada la sol·licitud.
Contra la resolució denegatòria o en cas de silenci administratiu es pot presentar recurs d'alçada davant el conseller o consellera competent en matèria de pesca i afers marítims, en el termini d'un mes, o de tres mesos a partir de la data en què s'exhaureix el termini per expedir la llicència, respectivament.
4.7 En tot el que no preveu aquest article, el procediment de tramitació de la llicència de pesca de corall vermell es regirà per les disposicions generals del procediment administratiu comú.
Campanya de pesca de corall vermell
5.1 La campanya de pesca de corall vermell s'inicia el dia 1 de maig i finalitza el dia 31 d'octubre de cada any.
5.2 Es faculta la persona titular del departament competent en matèria de pesca i afers marítims per modificar mitjançant una ordre aquestes dates d'acord amb les necessitats de protecció d'aquest recurs marí.
Requisits de l'activitat de pesca de corall vermell
6.1 No es pot simultaniejar l'activitat d'extracció del corall vermell ( Corallium rubrum ) amb cap altra modalitat de pesca o marisqueig i només es poden dur a bord de l'embarcació auxiliar els estris a què fa referència l'apartat següent.
6.2 Els corallers han d'extreure el corall vermell personalment i ho han de fer obligatòriament a mà.
Com a estris de suport es poden utilitzar únicament la piqueta i l'equip de busseig autònom o semiautònom.
6.3 L'extracció de corall vermell només es pot realitzar des de la sortida fins a la posta de sol.
La persona titular del departament competent en matèria de pesca i afers marítims pot modificar aquest horari mitjançant una ordre degudament motivada en els estudis científics sobre l'estat del recurs marí.
6.4 L'extracció de corall vermell es pot realitzar durant els set dies de la setmana.
La persona titular del departament competent en matèria de pesca i afers marítims pot modificar aquest horari, en funció de l'estat de conservació del recurs.
6.5 Cada coraller/a només pot efectuar una immersió al dia.
En el cas que el/la coraller/a disposi de llicència per a aigües exteriors, un cop efectuada una immersió en aquest àmbit no podrà, durant el mateix dia, efectuar cap altra immersió en aigües interiors.
6.6 Les immersions s'han de realitzar com a mínim en parella i cadascun dels corallers ha de ser titular de la seva llicència de pesca de corall vermell.
Per poder exercir la pesca de corall vermell, els corallers han de complir els requisits següents:
a) Estar afiliat a una confraria de pescadors catalana abans del 25 d'abril de l'any de la campanya per la qual es sol·licita la llicència.
b) Estar afiliat al Règim especial del mar de la Seguretat Social des de l'1 de gener de l'any de la sol·licitud de la llicència.
c) Estar en possessió de la titulació, certificats i la resta de documentació necessaris, segons la profunditat on es fa l'extracció del corall vermell, d'acord amb la normativa reguladora de les titulacions de busseig professional, i complir amb la normativa en vigor en matèria de seguretat en el busseig.
d) Realitzar l'activitat des d'una embarcació de llista 4a del registre de matrícula de vaixells o, excepcionalment, des d'una embarcació de llista 3a amb autorització prèvia i expressa de la direcció general competent en matèria de pesca i afers marítims.
Aquestes embarcacions hauran d'estar donades d'alta en el cens de la flota pesquera operativa de l'Estat i en el Registre de pesca i aqüicultura de Catalunya previst en el títol IV de la Llei 2/2010, del 18 de febrer, de pesca i acció marítimes.
Criteris de prioritat per a la concessió de la llicència de pesca de corall vermell
8.1 Quan el nombre de sol·licituds superi el nombre màxim de llicències a atorgar d'acord amb el que preveu l'article 3 d'aquest Decret, la selecció s'efectuarà segons les prioritats següents:
a) Antiguitat demostrada en l'exercici de l'activitat en aigües interiors.
S'entén per antiguitat del sol·licitant el nombre d'anys transcorreguts des de l'any d'obtenció de la primera llicència d'extracció de corall vermell en aigües interiors.
S'atorgaran 50 punts al sol·licitant amb més antiguitat i els punts que corresponguin proporcionalment a la resta de persones sol·licitants.
b) Continuïtat demostrada en l'exercici de l'activitat en aigües interiors.
S'entén per continuïtat en l'exercici de l'activitat el nombre total d'anys en què la persona sol·licitant ha disposat de llicència per a l'extracció de corall vermell en aigües interiors.
S'atorgaran 50 punts al sol·licitant amb més continuïtat i els punts que corresponguin proporcionalment a la resta de persones sol·licitants.
8.2 En el cas que, un cop valorades les sol·licituds d'acord amb els criteris anteriors, es produeixi un empat entre dues o més persones sol·licitants i una, o més d'una, hagin de ser excloses perquè se supera el nombre màxim de llicències atorgables, es valorarà el nombre i l'antiguitat de sol·licituds de llicències presentades en anys anteriors d'acord amb el següent:
a) S'atorgarà un punt a cada persona sol·licitant per cada any en què la seva sol·licitud hagi estat admesa a tràmit i no li hagi estat concedida.
b) S'atorgarà un punt a cada persona sol·licitant per a cada període de tres anys complerts comptats des de la data de la primera sol·licitud admesa a tràmit i no concedida.
Si un cop aplicats els criteris de prioritat anteriors persisteix un empat entre les persones sol·licitants, l'atorgament de la llicència entre les persones candidates amb igual puntuació es dirimirà en favor de la candidata femenina.
Si tots els candidats són homes l'empat es dirimirà mitjançant un sorteig que es celebrarà a la seu de la direcció general competent en matèria de pesca i afers marítims en presència de les persones interessades.
Talla mínima i punt de fractura de les branques de corall
9.1 No es pot collir, retenir a bord, transbordar, desembarcar, transferir, emmagatzemar, vendre, mostrar o oferir a la venda cap branca de corall vermell amb diàmetre inferior a 7 mm mesurat dins d'un centímetre comptat des de la base de la colònia, o que incorpori la placa basal.
9.2 La mesura de les branques recollides s'efectuarà en el punt de fractura.
9.3 No obstant el que preveu l'apartat anterior s'estableix una tolerància màxima d'un 5% en pes de branques de mida inferior.
9.4 Es faculta la persona titular del departament competent en matèria de pesca i afers marítims per modificar mitjançant una ordre aquesta talla mínima, degudament motivada en els estudis científics sobre l'estat del recurs marí.
10.1 Anualment cada coraller/a autoritzat/ada pot extreure una quota màxima de 300 kg de corall vermell brut, considerant la suma de les extraccions realitzades tant en aigües interiors com en aigües exteriors.
10.2 Als efectes del que estableix l'apartat anterior, s'entén per corall brut el corall vermell tal com arriba a la superfície immediatament després de la immersió, és a dir, corall vermell mullat amb incrustacions i adherències diverses.
10.3 Es faculta la persona titular del departament competent en matèria de pesca i afers marítims per modificar mitjançant una ordre la quota màxima establerta en el punt 1 d'aquest article, degudament motivada en els estudis científics sobre l'estat del recurs marí.
Ports autoritzats per al desembarcament de corall vermell
Per resolució de la persona titular de la direcció general competent en matèria de pesca i afers marítims s'establirà la relació de ports autoritzats per al desembarcament del corall vermell extret en aigües interiors del litoral català d'acord amb el que estableix aquesta disposició.
Amb la finalitat d'avaluar l'evolució de l'estat de conservació del corall vermell, els corallers autoritzats han d'aportar mostres de corall vermell quan siguin necessàries per efectuar estudis sobre la biologia o l'estat dels individus o les colònies, quan els òrgans corresponents del departament competent en matèria de pesca i afers marítims els ho requereixin.
Inspecció i control de l'activitat
La inspecció i el control sobre les activitats regulades per aquest Decret s'han d'exercir d'acord amb el que disposa el capítol 1 del títol VIII de la Llei 2/2010, del 18 de febrer, de pesca i acció marítimes, i el Decret 197/2003, de 26 d'agost, pel qual es regula la funció inspectora de la Direcció General de Pesca i Afers Marítims.
14.1 Per controlar l'extracció, el transport i les vendes de corall vermell, cada coraller/a ha de disposar del Llibre de registre de corall vermell on s'han de fer constar com a mínim les dades següents:
- Lloc, fondària, pes estimat i pes real certificat de cadascuna de les extraccions.
- Data i hora del desembarcament.
14.2 El Llibre de registre de corall vermell serà lliurat als corallers conjuntament amb la llicència de pesca abans de l'inici de la campanya de pesca.
14.3 Abans del desembarcament s'han d'emplenar les caselles corresponents a l'extracció efectuada durant la immersió amb l'excepció del pes certificat.
14.4 Immediatament després de cada desembarcament, el Llibre de registre de corall vermell ha de ser presentat a la llotja de la qual és consignatària la confraria de pescadors del port de desembarcament conjuntament amb el corall brut extret.
El secretari de la confraria ha de certificar l'extracció efectuada emplenant la casella corresponent al pes real certificat mitjançant la seva signatura i el segell de la confraria.
Les extraccions corresponents a dates o horari en els quals la llotja romangui tancada han de ser certificades durant el primer dia posterior al de l'extracció en què aquesta llotja doni servei.
14.5 El Llibre de registre de corall emplenat d'acord amb el que estableix l'article 14.3 serveix de guia de circulació entre el punt de desembarcament i la llotja on s'efectuarà el pesatge del corall brut.
Excepcionalment, en el cas que per data o horari de desembarcament la llotja romangui tancada servirà de guia de circulació fins al primer dia posterior al de l'extracció en què aquesta llotja doni servei.
14.6 El Llibre de registre del corall vermell empara les existències de corall fins al moment de la primera venda.
14.7 El/la coraller/a ha d'anotar totes i cadascuna de les vendes efectuades al Llibre de registre de corall vermell, amb especificació de la quantitat venuda expressada en grams, les dades identificatives del comprador i la data de l'operació de venda.
14.8 Dins del termini de 10 dies hàbils a comptar a partir de l'endemà de la finalització de la campanya de pesca de corall vermell, les confraries de pescadors han de remetre a la direcció general competent en matèria de pesca i afers marítims una relació signada pel secretari on constin les quantitats pesades a cada coraller.
14.9 Dins el termini de 30 dies naturals a comptar a partir de l'endemà de la finalització de la campanya de pesca de corall vermell, els corallers trametran a la direcció general competent en matèria de pesca i afers marítims còpia dels fulls del Llibre de registre de corall vermell corresponent a la campanya de pesca.
L'incompliment del que preveu aquest Decret es regeix per l'establert en els Capítols II, III, IV i V del Títol VIII de la Llei 2/2010, del 18 de febrer, de pesca i acció marítimes.
Es deroga el Decret 291/1983, de 7 de juliol, sobre extracció de corall.
Es faculta el departament competent en matèria de pesca i afers marítims per dictar les disposicions que calguin per al desenvolupament i l'aplicació d'aquest Decret.
Aquesta disposició entra en vigor l'endemà de la seva publicació en el Diari Oficial de la Generalitat de Catalunya.